《三字令 咏香扑》
明代·叶纨纨

疑是镜，又如蟾。最婵娟。红袖里，绿窗前。殢人怜。羞锦带，妒花钿。

兰浴罢，衬春纤。扑还拈。添粉艳，玉肌妍。麝氤氲，香馥郁，透湘帘。

作者简介：（1586—1608）明苏州府吴江人，字昭齐。叶绍袁长女，叶小鸾姐。三岁能诵《长恨歌》，十三能诗，书法遒劲有晋人风。嫁袁氏，郁郁不得志。小鸾将嫁而卒，纨纨哭之过哀，发病死。有《愁言集》。